SET ปิดเช้าบวก 2 จุด รับแรงเก็งกำไร “กลุ่มไฟแนนซ์” หลังคาด “โอมิครอน” กระทบศก.น้อย
SET ปิดเช้าบวก 2 จุด รับแรงเก็งกำไรกลุ่มไฟแนนซ์ หลังมองโควิดโอมิครอนไม่น่าจะส่งผลกระทบต่อเศรษฐกิจมาก ช่วงบ่ายคาดว่ายังแกว่ง Sideway กรอบจำกัด ให้แนวรับที่ 1,675 และ 1,670 จุด แนวต้าน 1,685 จุด     
13 ม.ค. 2565

นายอภิชาติ ผู้บรรเจิดกุล ผู้อำนวยการอาวุโสฝ่ายวิเคราะห์หลักทรัพย์ บล.ทิสโก้ กล่าววว่า ตลาดหุ้นไทยเช้านี้ แกว่งตัวค่อนข้างแคบ หลังจากสหรัฐประกาศตัวเลขเงินเฟ้อ 7% ซึ่งเป็นระดับสูงสุดในรอบ 40 ปี และยังมีแนวโน้มสูงขึ้นอีก แม้ว่าจะออกมาตามที่ตลาดคาดแต่กลับมากังวลว่าธนาคารกลางสหรัฐ (เฟด) อาจเร่งปรับนโยบายการเงินให้เข้มงวดเร็วขึ้น จากเดิมคาดว่าหากเงินเฟ้อสูงมีความเป็นไปได้ที่เฟดจะเร่งขึ้นดอกเบี้ยในเดือน มี.ค.จากเดิมมองไว้กลางปี 2565 ส่วนทิสโก้คาดว่าจะเห็นการปรับขึ้นดอกเบี้ยในไตรมาส 2/2565
อย่างไรก็ตาม วันนี้นักลงทุนเวียนกลุ่มเล่นจากกลุ่มโรงไฟฟ้าและกลุ่มสื่อสารมาเก็งกำไรในกลุ่มไฟแนนซ์ จากเมื่อต้นสัปดาห์ที่งบ AEONTS ออกมากดี เป็นสัญญาณการฟื้นตัวของกลุ่มไฟแนนซ์ และคาดว่าโควิดสายพันธุ์โอมิครอนจะไม่ได้ส่งผลกระทบต่อเศรษฐกิจมากนัก ทำให้วันนี้หุ้นกลุ่มไฟแนนซ์กลับมาฟื้นตัวได้จากที่ก่อนหน้าที่ราคาถูกดดันให้ย่อตัวไปลง
สำหรับแนวโน้มการลงทุนในช่วงบ่าย นายอภิชาติ คาดว่าน่าจะแกว่งตัว Sideway ในกรอบจำกัดต่อไป โดยนักลงทุนส่วนหนึ่งยังรอติดตามงบของบริษัทจดทะเบียนที่เตรียมจะทยอยประกาศออกมา และวันนี้ต้องติดตามตัวเลขผู้ขอรับสวัสดิการการว่างงานของสหรัฐด้วย
ทั้งนี้พร้อมให้แนวรับที่ 1,675 และ 1,670 จุด ส่วนแนวต้านที่ 1,685 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 1,619.49 ล้านบาท ปิดที่ 145.00 บาท เพิ่มขึ้น 1.00 บาท
SAWAD มูลค่าการซื้อขาย 1,462.99 ล้านบาท ปิดที่ 64.50 บาท เพิ่มขึ้น 2.75 บาท
GULF มูลค่าการซื้อขาย 1,288.40 ล้านบาท ปิดที่ 48.75 บาท ลดลง 0.75 บาท
SCB มูลค่าการซื้อขาย 1,241.73 ล้านบาท ปิดที่ 127.50 บาท เพิ่มขึ้น 1.50 บาท
PTT มูลค่าการซื้อขาย 972.51 ล้านบาท ปิดที่ 39.00 บาท ลดลง 0.25 บาท